Flere og flere fravælger at gå ind i butikken, når de skal handle. I stedet får de leveret varerne direkte ind i bilen.

For mange er de ugentlige indkøb en gentagende pestilens i en travl hverdag. Ubeslutsomheden kan råde over en, når man langt om længe har manøvreret indkøbsvognen ind i det nærmeste supermarked. Og når man endelig kigger rundt på hylderne, så kan man ikke finde de forbandede græskarkerner, som netop fuldender og er en nødvendighed i aftenens melonsalat. Kan man undgå at stå i samme suppedas uge efter uge, hvis man nikker genkendende til førnævnte? Svaret er ja, og det har flere forbrugere allerede fundet ud af. Siden 2019 er antallet af solgte to go-varer nemlig steget med 152 procent i Bilka. Det er noget, de mærker i Bilka i Skalborg, som er den butik i kæden, der har størst andel af to go-salg. - Generelt er kunderne rigtig glade for to go. Tiden er en knaphedsfaktor for mange og især for børnefamilierne, siger sektionschef i Bilka i Skalborg, Maj Dalgaard. Bredt sortiment Fredag har Bilka-butikken fået over 200 ordre blandt de mere end 30.000 varer, som er tilgængelige på hjemmesiden. Netop antallet af varer spiller en stor faktor, i forhold til hvorfor kunderne vælger to go til. - Vi sælger alle varer. Du kan stort set få halvdelen af Bilka på to go. Der er stort set ikke den vare, du ikke kan få. Det er alt fra dagligvarer til legetøj til stegepander, siger Bianca Simonsen, der er afdelingsleder for to i Bilka Skalborg. Ifølge Bianca Simonsen handler mange af deres kunder til en hel uge, og derfor er der travlt søndag og mandag. Afdelingslederen fortæller videre, at der sker meget få fejl i to go-ordningen, men hun anerkender, at der som med alt andet kan opstå fejl. - Vores pakkere er selvfølgelig mennesker. Skulle der opstå en fejl, så løser vi det med kunderne. Det er jo det, vi er her for, siger hun. Det koster 35 kroner at få leveret varerne direkte ind i bagagerummet af bilen. De kan afhentes mellem klokken 10 og 22.